Лiчба, што ўваходзiць у назву гэтага прысвятка, шырока абыгрываецца ў павер’ях i абрадавых дзеяннях, якiя бытуюць у гэты дзень. Саракi прыпадаюць на дзень вясновага раўнадзенства. Чакаюць далейшага пацяплення. Калi ў гэты дзень бывае прымаразак, то мяркуюць, што будуць яшчэ сорак маразоў; калi ад Грамнiц трымаецца добрае надвор’е, то лета намячаецца засушлiвае; калi добра растаюць ледзяшы, спадзяюцца на добрую вясну.